ອົງການນາຊາ ສົ່ງຍານອະວະກາດ ໄປສຶກສາ ເບິ່ງໂງ່ນຫີນ Bennu
ຍານ OSIRIS_REx ເລີ້ມອອກເດີນທາງ ໄປຫາໂງ່ນຫີນ Bennu ຊຶ່ງອາດຈະເປັນອັນຕະລາຍ ທີ່ໂຄຈອນຢູ່ໃກ້ໆກັບໂລກມະນຸດເຮົາ.
ຍານອະວະກາດລຳນຶ່ງ ຂອງອົງການອະວະກາດສະຫະລັດ ຫຼື NASA ແມ່ນກຳລັງອອກ ເດີນທາງເພື່ອໄປຂຸດເອົາວັດຖຸຈາກພື້ນຜິວຂອງກ້ອນຫີນໃຫຍ່ຫຼື asteroid ຊື່ວ່າ Bennu ທີ່ອາດຈະເປັນອັນຕະລາຍ ແລະນຳເອົາວັດຖຸດັ່ງກ່າວກັບຄືນສູ່ໂລກເພື່ອທຳການສຶກສາ ຍານອາວະກາດ OSIRIS-REx ທີ່ຍາວ 6 ແມັດ ໄດ້ທະຍານຂຶ້ນສູ່ທ້ອງຟ້າຈາກຖານສົ່ງ Cape Canaveral ໃນລັດ Florida ເມື່ອແລງວັນພະຫັດວານນີ້ ໂດຍມີຈະຫຼວດ Atlas V ເປັນເຄື່ອງຂັບດັນ ຄຳວ່າ OSIRIS-REx ເປັນອັກສອນຫຍໍ້ມາຈາກ “Origins Spectral Interpretation Resource Identification Security – Regolith Explorer” ເຊິ່ງເປັນຊື່ທີ່ອະທິບາຍ ໃຫ້ຮູ້ເຖິງຄວາມໝາຍ ໃນຕົວມັນເອງ ໃນອັນທີ່ ອົງການ NASA ຫວັງວ່າ ຍານດັ່ງກ່າວນີ້ ຈະສຳເລັດເສັດສິ້ນ ໃນການປະຕິບັດພາລະກິດ ຊຶ່ງພາລະກິດນີ້ ແມ່ນຈະໃຫ້ຂໍ້ມູນແກ່ອົງ ການ NASA ກ່ຽວກັບທີ່ມາ ແລະ ອົງປະກອບຂອງກ້ອນຫີນໃຫຍ່ທີ່ອຸດົມສົມບູນໄປດ້ວຍ ທາດຄາບອນ ເຊັ່ນ Bennu ນີ້ ລຸນຫລັງບິນອອກຈາກ ວົງໂຄຈອນຂອງໂລກແລ້ວ ຍານ OSIRIS-REx ຈະໃຊ້ເວລາຢູ່ ໃນອະວະກາດສອງສາມປີ ກ່ອນຈະໄປຮອດກ້ອນຫີນ Bennu ໃນປີ 2018 ເວລາຮອດກ້ອນຫີນແລ້ວ ຍານອະວະກາດ ກໍຈະຍື່ນແຂນເຫລັກ ລົງໄປເຈາະເອົາວັດຖຸປະມານ 60 ກຣາມ ແລ້ວກໍສົ່ງຕົວຢ່າງດັ່ງກ່າວກັບຄືນສູ່ໂລກ ຕົວຢ່າງພຽງໜ້ອຍດຽວຂອງກ້ອນຫີນ Bennu ຈະມຸ່ງໜ້າກັບຄືນສູ່ໂລກ ດ້ວຍຍານນ້ອຍ SRC ຊຶ່ງເປັນເປັນສ່ວນນຶ່ງຂອງຍານ OSIRIS-REx ຍານນ້ອຍ SRC ຈະເຂົ້າແລ່ນເຂົ້າສູ່ບັນຍາກາດຂອງໂລກດ້ວຍຄວາມໄວ ປະມານ 12 4 ກິໂລແມັດຕໍ່ວິນາທີ ຈ້ອງສອງຜືນຈະເຮັດໃຫ້ຄວາມໄວຂອງຍານນ້ອຍ SRC ຊ້າລົງແລະ ລົງສູ່ພື້ນໂລກດ້ວຍຄວາມປອດໄພ ໃນເຂດທະເລຊາຍຂອງລັດ Utah ໃນເດືອນກັນຍາປີ 2023 ເປົ້າໝາຍອີກອັນໜຶ່ງ ຂອງພາລະກິດດັ່ງກ່າວນີ້ ກໍແມ່ນເພື່ອຊ່ອຍອົງການ NASA ຊັ່ງຊາ ເບິ່ງວ່າ ກ້ອນຫີນໃຫຍ່ອື່ນໆເຊັ່ນ Bennu ອາດຈະເປັນໄພຂົ່ມຂູ່ ຕໍ່ພວກເຮົາຢູ່ໃນໂລກນີ້ ຫຼືບໍ່